KIRJALLINEN KYSYMYS E-2847/00

esittäjä(t): Bart Staes (Verts/ALE) komissiolle

(8. syyskuuta 2000)

Aihe: EU-asiakirjojen avoimuus

Coreper-huippuvirkamiesten työryhmä on tehnyt kesäkuukausien aikana ehdotuksen EU-asiakirjojen avoimuuden rajaamiseksi huomattavasti. Amsterdamin sopimuksessa määrätään kuitenkin nimenomaisesti tällaisten asiakirjojen avoimuudesta.

Saattaakseen ehdotuksen sovellettavan tekstin muotoon työryhmä haluaa käyttää kirjallista menettelyä. Näin jätettäisiin ulkopuolelle sekä Euroopan parlamentti, komissio että neuvosto.

Vain Alankomaiden, Ruotsin ja Suomen edustajat ovat ilmoittaneet vastustavansa asiakirjojen avoimuuden rajaamista. Muut Coreperin jäsenet katsovat siis ilmeisesti, että komission ehdotus, eli menettelysäännöt yhteispäätösmenettelyllä, ei vastaa heidän henkilökohtaista käsitystään EU-asiakirjojen avoimuudesta.

1. Kannattaako komissio ehdotusta EU-asiakirjojen avoimuudesta, jonka Coreper-huippuvirkamiehet ovat laatineet? Jos komissio ei kannata ehdotusta, aikooko se ilmaista vastustavansa kyseistä ehdotusta?

2. Katsooko komissio, että EU-asiakirjojen avoimuutta koskeva ehdotus sellaisena, kuin Coreper-huippuvirkamiesten ryhmä on sen esittänyt, heikentää komission ehdotusta ja erityisesti menettelysääntöjen laatimista yhteispäätösmenettelyn kautta? Jos komissio näin katsoo, mihin toimiin se aikoo ryhtyä varmistaakseen, että komission ehdotuksesta tulee virallinen ohjesääntö EU-asiakirjojen avoimuutta koskevissa asioissa?

3. Pitääkö komissio Coreper-virkamiesten ehdotusta ristiriitaisena Amsterdamin sopimuksessa olevan asiakirjojen avoimuutta koskevan säännöksen kanssa? Jos näin on, miten komissio aikoo torjua tällaista ristiriitaisuutta?

Romano Prodin komission puolesta antama vastaus

(26. lokakuuta 2000)

Neuvosto teki 14. elokuuta 2000 päätöksen 2000/527/EY(1) yleisön oikeudesta tutustua neuvoston asiakirjoihin tehdyn päätöksen 93/731/EY ja neuvoston lainsäädäntötoimia koskevien tietojen ja neuvoston julkisen asiakirjahakemiston parantamisesta tehdyn päätöksen 2000/23/EY muuttamisesta. Top secret-, secret- tai confidentiel-luokituksen saaneisiin asiakirjoihin, jotka liittyvät turvallisuus- tai puolustuskysymyksiin, ei päätöksen mukaisesti sovelleta sääntöjä, jotka koskevat yleisön oikeutta tutustua asiakirjoihin. Mainittuja asiakirjoja ei myöskään enää sisällytetä neuvoston asiakirjojen julkiseen hakemistoon.

Päätöksen tekemiseen asti oikeutta tutustua neuvoston asiakirjoihin säänneltiin neuvoston ja komission yhteisillä käytännesäännöillä, joissa ei ennalta suljettu mitään asiakirjaa tutustumisoikeuden ulkopuolelle. Poikkeuksena olivat kuitenkin sellaiset asiakirjat, joiden sisältämien tietojen ilmaiseminen saattaisi vahingoittaa yleistä etua ja erityisesti yleistä turvallisuutta.

Komission 26. tammikuuta 2000 tekemässä ehdotuksessa(2) asetukseksi, jolla pannaan täytäntöön EY:n perustamissopimuksen 255 artikla (ent. 191 a artikla), ei siinäkään ennalta suljeta puolustukseen liittyviä luokiteltuja asiakirjoja asetuksen soveltamisalan ulkopuolelle. Ehdotetussa asetuksessa säädetään kuitenkin, että toimielimet epäävät oikeuden saada tietoja asiakirjoista, joiden sisältämien tietojen ilmaiseminen voisi merkittävästi vahingoittaa yleistä etua ja erityisesti yleistä turvallisuutta ja puolustusta.

Coreper hyväksyi päätösluonnoksen kokouksessaan 26. heinäkuuta 2000, ja siinä yhteydessä komissio sitoutui tarkastelemaan omia asiakirjojen julkisuutta koskevia sääntöjään varmistaakseen vastaavantasoisen suojan Euroopan turvallisuus- ja puolustuspolitiikkaa koskeville asiakirjoille. Tarvittaessa komissio selvittää, olisiko sen muutettava ehdotustaan asetukseksi tutustumisoikeudesta parlamentin, neuvoston ja komission asiakirjoihin EY:n perustamissopimuksen 255 artiklan 2 kohdan mukaisesti.

Komissio selvittää parhaillaan mahdollisia jatkotoimia neuvoston päätöksen suhteen.

(1) EYVL L 212, 23.8.2000.

(2) KOM(2000) 30 lopullinen.